**ТАЧКА 1.**

ЗАПИСНИК

СА 9. СЕДНИЦЕ СКУПШТИНЕ КОМОРЕ ЗДРАВСТВЕНИХ УСТАНОВА СРБИЈЕ, ОДРЖАНЕ ДАНА 19.03.2014. ГОДИНЕ, У ПРОСТОРИЈАМА ИНСТИТУТА ЗА РЕХАБИЛИТАЦИЈУ БЕОГРАД – „СЕЛТЕРС“ МЛАДЕНОВАЦ

Седница је почела са радом у 12,00 часова.

Седницом је председавао мр др Дејан Станојевић, председник Скупштине Коморе.

Седници су, поред чланова Скупштине присуствовали: др Милорад Дубак, виши саветник у Министарству здравља и Драган Морача, секретар Коморе.

У уводној речи др Станојевић захвалио се члановима Скупштине на одазиву и оствареном кворуму те надајући се оперативности у раду, предложио допуну дневног реда са тачком 2.: Доношење одлуке о измени и допуни Статута Коморе здравствених установа Србије. Остале тачке дневног реда померају се у складу са овом допуном. Секретар Коморе укратко је образложио да су измене Статута више козметичке природе јер је Комора у Класификацији делатности сврстана у осталу здравствену заштиту, а заправо је удружење.

Председник Скупштине затим је прочитао овако допуњени дневни ред, након чега су чланови једногласно усвојили следећи:

Д Н Е В Н И Р Е Д

1. Усвајање записника са 8. седнице Скупштине Коморе здравствених установа Србије, одржане дана 19.03.2013. године;
2. Доношење одлуке о измени и допуни Статута Коморе здравствених установа Србије;
3. Усвајање Извештаја о раду Коморе за 2013. годину;
4. Усвајање Извештаја о финансијском пословању Коморе за 2013. годину;
5. Усвајање Плана рада Коморе за 2014. годину;
6. Усвајање Финансијског плана Коморе за 2014. годину.

Пре преласка на прву тачку дневног реда, проф. др Милица Лазовић, директор Института за рехабилитацију Београд, поздравила је скуп и укратко представила своју установу, која има три организациона дела и то у Београду, Младеновцу и Врмцу у Боки Которској. Такође, изразила је наду да ће бити добри домаћини и да ће се седнице Скупштине Коморе и у будуће, сада већ традиционално, одржавати у „Селтерсу“.

ТАЧКА 1.

Записник са 8. седнице Скупштине Коморе здравствених установа Србије, одржане дана 19.03.2013. године, усвојен је једногласно, без примедби.

ТАЧКА 2.

Секретар Коморе Драган Морача известио је по овој тачки дневног реда да се у Статуту Коморе делатност мења само у смислу да је Комора, од оснивања далеке 1958-9. године, de facto i de iure удружење здравствених установа и зато је потребно, ради усклађивања са Класификацијом делатности, у члану 6. Статута изменити три ставке, првенствено шифру делатности. Тиме се суштински ништа не мења, а значајан моменат је да би се, без ове измене, платио десетак пута већи порез на добит, мада је Комора недобитна организација. Ratio предложене измене је тиме потпуно јасан.

Пре одлучивања о овој тачки дневног реда, председник Скупштине дао је пар напомена. Подсетио је да је пре три и по године Комора први пута купила сопствени пословни простор и позвао све здравствене установе да дођу и користе ове просторије као своје, за разне намене јер су заиста репрезентативне и налазе се на повољној локацији у Београду. Такође, др Станојевић позвао је све установе да редовно плаћају члански допринос Комори јер јој је то готово једини приход, као предуслов успешног функционисања, у заједничком интересу.

Након тога, чланови Скупштине једногласно су донели следећу:

ОДЛУКУ

О ИЗМЕНИ СТАТУТА КОМОРЕ

У Статуту Коморе, усвојеном на седници Скупштине Коморе, одржаној 06. марта 2007. године и измењеном на седници одржаној 05. априла 2012. године:

1. Члан 6, став 1. Статута Коморе мења се и гласи:

“Делатност Коморе, као удружења здравствених установа (пословних субјеката - под шифром 94.11 у Класификацији делатности), је:”

алинеја 1. мења се и гласи:

“- развој и унапређење рада и економике пословања чланица Коморе, “

алинеја 14. мења се и гласи:

“- унапређење информисања чланица Коморе и односа с јавношћу преко сопственог информационог система и повезивања са одговарајућим информационим системима у земљи и иностранству, као и путем издавања посебног гласила Коморе, “.

2. На основу члана 42. став 2. Статута Коморе, ова Одлука ступа на снагу одмах.

3. Задужује се Стручна служба Коморе да сачини пречишћени текст Статута Коморе.

ТАЧКА 3.

Известилац по овој тачки дневног реда био је проф. др Георгиос Константинидис, председник Управног одбора Коморе. Након што је поздравио све присутне, у свом излагању нагласио је да је Комора здравствених установа Србије једна карика која повезује све елементе нашег система здравствене заштите; Министарство здравља, Републички фонд за здравствено осигурање, Народну Скупштину са својим Одбором за здравље и породицу, Лекарску комору и остале коморе здравствених радника, синдикате, као и међународну и издавачку делатност. Међутим, највеће достигнуће је што је Комора сачувала свој интегритет и остала независна од свих чинилаца. Проф. Константинидис затим је истакнуо да не зна ко у том систему припада којој политичкој странци јер је функционисање здравственог система једини заједнички елеменат који их повезује.

Говорећи о конкретно оствареном у протеклој години, председник Управног одбора поменуо је иницијативу Коморе за измену Закона о изменама и допунама Закона о буџетском систему, којом је рок за располагање сопственим средствима продужен до 1. јануара 2015. године. Дакле, примена спорне одредбе је одложена и ове године поново ће се радити на томе. При томе је Комора наишла на разумевање РФЗО и Министарства здравља. У погледу Посебног колективног уговора за здравствену делатност, скренута је пажња да је неостварив и пракса је потврдила да је Комора била у праву. Сада се мора водити рачуна о новом ПКУ и не подлећи социјалној демагогији. Прошле године радило се и на примени Закона о заштити права пацијената и Закона о заштити лица са менталним сметњама, као и у изради нацрта Закона о медицинској документацији и евиденцијама у области здравства. На жалост, код известиоца Европског парламента Србија је на зачељу по стању здравствене заштите. Са РФЗО би морали да се унапреде међусобни односи, као што је нпр. схваћено да је проблем стоматологије проблем целог друштва. Контакти су били оперативни и проф. Константинидис се залаже да тако буде и даље. Конкретно, да Фонд значајније укључи Комору у доношење плана система здравствене заштите јер је прошле године имала само једног предстваника. У погледу захтева синдиката у здравству, Комора мора да буде неко ко има своје мишљење. Лекарска комора је остала по страни од њихових проблема, а Комору су покушали да инволвирају.

Важан моменат је да је проф. Константинидис, као председник Управног одбора Коморе, укључен у рад скупштинског Одбора за здравље и породицу, чиме смо партиципирали и суштински. У организацији Коморе одржан је и округли сто на тему „Болнице без корупције“, на који се успешно одазвало 25 болница, а прелиминарно очекивање је било далеко мање. Циљ је да се скине љага са здравствених радника, која се пласира у дневној и таблоидној штампи. На међународном плану, урађено је више од планираног. Комора је постала придружени члан европског удружења НОРЕ. У том контексту, занимљив је један детаљ, да се и Немац жалио нашем представнику на проблеме у својој земљи, што је за нас један велики комплимент. Председник Управног одбора даље је изјавио да ће Комора бити домаћин састанка борда гувернера у новембру месецу ове године у Београду и захвалио се својој заменици прим. др Весни Ђурић на активном учешћу у томе.

У погледу часописа „Здравствена заштита“, који Комора издаје дуги низ година и који за сада има рејтинг М-53, интензивно се ради на подизању његовог квалитета. Укључени су чланови из иностранства у Уређивачки одбор и рецензенти, тако да је прошла година била веома успешна.

Након излагања проф. Константинидиса, председник Скупштине дао је реч др Милораду Дубаку, вишем саветнику у Министарству здравља.

Др Дубак поздравио је све присутне представнике здравствених установа и затим рекао да постоје три стуба здравственог система земље: Министарство здравља, Републички фонд здравственог осигурања и Комора здравствених установа. Свака институција има своју тежину. Истакнуо је запажен рад Коморе едукативног карактера, кроз саветовања која имају и до 500 учесника. При томе су значај тема и стручност предавача за сваку похвалу. Презентовани материјали су такође врло квалитетни, посебно финансијски извештаји, који пружају могућност Министарству здравља и РФЗО да адекватно одлучују. За то је свакако заслужна и Стручна служба Коморе, сматра др Дубак. Додао је да се размишљало о промени начина финансирања Коморе, који је базиран на чланском доприносу здравствених установа. Евентуалним укидањем доприноса вршила би се прерасподела преко пореске политике, а то је тек лоше решење. У том смислу, Комора је добро постављала релевантне теме, као што су нпр. сопствени приходи. То је тај трећи део финансирања здравствених установа, после Фонда и Министарства здравља, закључио је своје излагање др Милорад Дубак.

Након што је др Станојевић позвао присутне да дају примедбе или сугестије по овој тачки дневног реда, чланови Скупштине једногласно су донели следећу:

О Д Л У К У

1. Усваја се Извештај о раду Коморе здравствених установа Србије за 2013. годину.
2. Извештај о раду чини саставни део ове Одлуке.

ТАЧКА 4.

Известилац по овој тачки дневног реда био је Драган Морача, секретар Коморе. Уз констатацију да је у материјалу за ову седницу детаљно образложен Извештај о финансијском пословању Коморе за 2013. годину, изнео је само неке генералне оцене. Приходи и расходи у прошлој години били су уравнотежени и није било већих искакања. Једини изузетак су трошкови одржавања пословног простора у износу од 200.000 динара, услед санирања ванредне околности – прокишњавања. Приходи су остварени са 101,84%, расходи 90,66%, што чини уштеду од преко 9% јер се понашало рационално. Остварени приход је око 41 милион динара, расход око 37 милиона динара, разлика је добит пре опорезивања од око 4 милиона динара.

Истичући да су и Надзорни одбор и Управни одбор дали позитивну оцену овом Извештају, секретар Коморе је предложио Скупштини Коморе да га усвоји.

Председник Скупштине закључио је да приходи од чланског доприноса полако, али сигурно расту, што наводи на закључак да Комора добија поверење све више здравствених установа.

Чланови Скупштине затим су једногласно донели следећу:

О Д Л У К У

1. Усваја се Извештај о финансијском пословању Коморе здравствених установа Србије за 2013. годину, са следећим позицијама:

 - износи у динарима -

|  |
| --- |
| ОСТВАРЕНИ ПРИХОДИ И РАСХОДИПО ЗАВРШНОМ РАЧУНУ ЗА 2013. ГОДИНУ |
|
| Р.Б. | Конто | О п и с | ОствареноI - XII 2013.г. |
|
| 1 | 2 | 3 | 5 |
| I |   | ПРИХОДИ: | 41,814,037 |
| 1 | 651 | Приходи од чланарина | 41,241,553 |
| 2 | 662, 659-679 | Приходи од камата и остали приходи | 572,484 |
| II |   | РАСХОДИ: | 37,409,138 |
| 1 | 512 | Трошкови материјала и ситног инвентара | 342,177 |
| 2 | 513 | Трошкови горива и енергије | 1,481,728 |
| 3 | 520 | Бруто зараде | 19,876,183 |
| 4 | 521 | Доприноси на терет послодавца | 3,526,422 |
| 5 | 522,525 | Накнаде по уговору о делу | 8,004 |
| 6 | 523 | Накнаде по ауторским уговорима | 719,785 |
| 7 | 524 | Накнаде по уговору о пов. и прив. пословима | 0 |
| 8 | 526 | Трошкови чланова органа управљања | 125,725 |
| 9 | 529 | Остали лични расходи и накнаде | 1,767,168 |
| 10 | 531 | Трошкови транспортних услуга и ПТТ  | 518,384 |
| 11 | 532 | Трошкови услуга одржавања | 1,237,413 |
| 12 | 533 | Трошкови закупа  | 122,087 |
| 13 | 535 и 539 | Трошкови производних услуга | 1,765,076 |
| 14 | 540 | Трошкови амортизације | 2,842,021 |
| 15 | 550 | Трошкови непроизводних услуга | 881,631 |
| 16 | 551 | Трошкови репрезентације | 572,029 |
| 17 | 552 | Трошкови осигурања имовине | 247,500 |
| 18 | 553 | Трошкови платног промета и банкарских услуга | 78,575 |
| 19 | 554 | Трошкови чланарина | 276,665 |
| 20 | 555 | Накн. за грађ. зем. и порези који терете трошкове | 470,834 |
| 21 | 559 | Ост. немат. трошк. (админ.таксе, стручна литерат.) | 534,212 |
| 22 | 562,563,579,591 | Остали трошкови | 15,519 |
|  III |   | Добит пре опорезивања (приходи – расходи) | 4,404,899 |

ТАЧКА 5.

Председник Управног одбора проф. др Георгиос Константинидис дао је главне акценте Плана рада Коморе за 2014. годину. Најпре, Комора не сме да дозволи да се доносе неспроводиви закони из домена њеног деловања. Поново је актуелан и Посебан колективни уговор за здравствену делатност и ту је важан ангажман Коморе, да у име здравствених установа не буде обећано нешто што оне не могу да испуне, из објективних разлога. Значајно је и да представници Коморе партиципирају у доношењу Финансијског плана Републичког фонда за здравствено осигурање. Затим, наставиће се сарадња са међународним организацијама и рад на издавању и сталном подизању квалитета часописа «Здравствена заштита». Радиће се и кроз комисије органа Коморе, које дају конструктивне предлоге.

Проф. Константинидис закључио је да, ако остваримо барем мало од планираног, биће добро за све. Залаже се за еволуцију, а не револуцију и за неубирање јефтиних поена.

Мр др Дејан Станојевић позвао је све здравствене установе да узму активно учешће у раду Коморе јер је Комора и даље релевантан субјекат у здравственом систему. Апелује да буду још компактнији, посебно у заједничком наступу према Министарству здравља и РФЗО, као нпр. у вези сада актуелног Закона о раду.

Др Слађана Васић, директор Опште болнице Параћин, уз претходну констатацију да је седница Скупштине кратак скуп, на којем чланови не могу да дају активно учешће, осврнула се на саветовања која Комора организује. Наиме, приметила је да су им циљна група првенствено економисти и правници те зато предложила и саветовања за менаџере здравствених установа.

Председник Скупштине др Дејан Станојевић оценио је да је овај предлог добар јер у пракси долази до промене руководства, којима су потребни савети у раду. Рекао је да ће сви бити обавештени, када дође до реализације ове идеје.

Слађана Брковић, дипл. ек., директор Специјалне болнице за интерне болести Врњачка Бања, у својој дискусији поменула је проблем коефицијената, посебно за руковођење. Затим, актуелна је прича о дигиталној болници, а установа којом руководи нема ни хардверска постројења. Вративши се на Извештај о раду, оценила је да је питање специјализација одлична тема. Посебан проблем су судске одлуке против здравствених установа и из којих средстава их извршити. То ће бити дубиозе у текућој години. Г-ђа Брковић закључила је да лично стоји на располагању Комори и да ће упутити неке конкретне предлоге.

Др Станојевић, уз констатацију да Комора сигурно може да помогне у решавању поменутих, као и других питања, позвао је Скупштину да се изјасни о Плану рада Коморе за 2014. годину.

Чланови Скупштине једногласно су донели следећу:

О Д Л У К У

1. Усваја се План рада Коморе здравствених установа Србије за 2014. годину.
2. План рада чини саставни део ове Одлуке.

ТАЧКА 6.

Известилац по овој тачки дневног реда био је Драган Морача, секретар Коморе.

Истакнуо је да су приходи од чланског доприноса планирани у висини као и 2013. године, што неће бити нимало лако остварити. Финансијска криза одражава се и на пословање здравствених установа. Ставке генерално нису повећане или само незнатно. Неке су чак и смањене у односу на 2013. годину. Значајна ставка је финансирање НОРЕ-а, у укупном износу око 700.000 динара. Зато ће се остварити уштеде на неким другим позицијама.

Након што је секретар Коморе предложио усвајање Финансијског плана за 2014. годину, председник Скупштине позвао је чланове да поставе питања или дају сугестије.

Будући да се нико није јавио за реч, Скупштина је једногласно донела следећу:

О Д Л У К У

1. Усваја се Финансијски план Коморе здравствених установа Србије за 2014. годину, са следећим позицијама:

- Износи у динарима *-*

|  |  |  |  |
| --- | --- | --- | --- |
| Ред.Број | Конто | Опис | ПланираноI-XII 2014.г. |
|
| 1 | 2 | 3 | 6 |
| I |  | ПРИХОДИ: | 41,817,000 |
| 1 | 651 | Приходи од чланарина | 41,117,000 |
| 2 | 662 | Приходи од камата и остали приходи | 700,000 |
| II |  | РАСХОДИ: | 41,817,000 |
| 1 | 512 | Трошкови материјала и ситног инвентара | 500,000 |
| 2 | 513 | Трошкови горива и енергије | 1,600,000 |
| 3 | 520 | Трошк. зарада и накн.зар.- бруто | 20,075,900 |
| 4 | 521 | Доприноси на терет послодавца | 3,571,100 |
| 5 | 522,525 | Накнаде по уговору о делу | 100,000 |
| 6 | 523 | Накнаде по ауторским уговорима | 900,000 |
| 7 | 524 | Накнаде по угов. о привр.посл. | 100,000 |
| 8 | 526 | Трошкови накнаде председнику Управног одбора | 440,000 |
| 8а | 526 | Трошкови накнаде заменику председника Управног одбора  | 260,000 |
| 9 | 529 | Остали лични расходи и накнаде | 3,000,000 |
| 10 | 531 | Трошкови транспортних и ПТТ услуга | 700,000 |
| 11 | 532 | Трошкови услуга одржавања | 1,000,000 |
| 12 | 533,534 | Трошкови закупа  | 300,000 |
| 13 | 535, 539 | Трошкови производних услуга | 2,170,000 |
| 14 | 540 | Трошкови амортизације | 2,900,000 |
| 15 | 550 | Трошкови непроизводних услуга | 1,050,000 |
| 16 | 551 | Трошкови репрезентације | 750,000 |
| 16а  | 551 | Трошкови репрезентације („HOPE“) | 500,000 |
| 17 | 552 | Трошкови осигурања имовине | 300,000 |
| 18 | 553 | Трошкови платног промета | 150,000 |
| 19 | 554 | Трошкови чланарина | 300,000 |
| 20 | 555 | Нак.грађ.земљ. и порез који терете трошкове | 500,000 |
| 21 | 559 | Ост. Немат.трош./адм.так. и стручна литература | 600,000 |
| 22 | 562,563,579,594 | Остали трошкови | 50,000 |

1. Наредбодавац за извршење овог Финансијског плана је секретар Коморе.

Седница је завршила са радом у 13,00 часова.

Записник саставила: ПРЕДСЕДНИК СКУПШТИНЕ

Татјана Мартинац, с.р. мр др Дејан Станојевић, с.р.